Зи пщIэр лъагэ ЗэкIуий Урысхъан
Дзыхь къыхуащI дэтхэнэ IэнатIэри езыгъэфIакIуэ, лэжьыгъэри зыхуей хуэзэу зэфIэзых, зи дуней тетыкIэкIи гупсысэкIэкIи пэрыт цIыхум жылагъуэм дапщэщи пщIэ лъагэ щиIэщ. Апхуэдэу къалъытэ Ерокъуэ къуажэм щыщ ЗэкIуий Урысхъан Аслъэн и къуэр.
ЗэкIуий Урысхъан и щIалэгъуэм. ЗэкIуийм и сабиигъуэри и щIалэгъуэри къэралым и тхыдэм щыщ лъэхъэнэ гугъухэм хиубыдащ. Ахэр ирихьэлIащ лIэщIыгъуэ блэкIам и 30-40 гъэхэу псэукIэщIэм и лъабжьэр щагъэтIылъамрэ Хэку зауэшхуэм и илъэс лыгъейхэмрэ. Апхуэдэ гугъуехьхэм и гур ираудыфакъым щIалэщIэм. Къуажэм дэт курыт школыр ехъулIэныгъэкIэ къиуха нэужь, абы егъэджакIуэ IэщIагъэр зригъэгъуэтащ икIи адыгэбзэмрэ литературэмрэ илъэс куэдкIэ Лэскэн ЕтIуанэ къуажэм щригъэджащ. ИужькIэ Урысхъан щылэжьащ консервхэр щащIу Ерокъуэ дэт заводым и хъумапIэм и унафэщIу. ЦIыху пэжым зыпэрагъэувэ дэтхэнэ IэнатIэри жэуаплыныгъэ пылъу ирихьэкIащ, жылэр къыхуэарэзыуэ.
Лэжьыгъэм щIапIыкIа, ар псэ хьэлэлу езыхьэкIыу щыта цIыхур зэи Iуэхуншэу пхущысынукъым. И ныбжь нэсу пенсэ кIуа нэужьи, цIыхум яхэту, щIэблэр иущийуэ еса Урысхъан я къуажэм щекIуэкI жылагъуэ Iуэхухэм жыджэру хэтщ. Хабзэ, нэмысышхуэ зыхэлъ нэхъыжьыфIыр яхуэнабдзэгубдзаплъэщ щIалэгъуалэм, абыхэм я дуней еплъыкIэмрэ гупсысэкIэмрэ зыщегъэгъуазэ, чэнджэщ Iущхэр, ущие пэжхэр ярет.
«Адыгэ псалъэ» газетым и ныбжьэгъуфIщ Урысхъан. Зы илъэси къанэркъым абы ди газетым Iэ щIимыдзу, абы къиIэт жылагъуэ Iуэхухэм хэмылIыфIыхьу. Илъэс зыбжанэ и пэкIэ Урысхъан къихьэхуауэ щытащ газетым Iэ тезыдзэхэм папщIэ ягъэува саугъэт нэхъыщхьэр — телевизорыр. Абы щыгъуэ а нэхъыжьыфIыр къедгъэблэгъауэ щытащ «Адыгэ псалъэм» и хьэщIэщым икIи нэхъ гъунэгъуу зэдгъэцIыхуат.
ЗэкIуийм унагъуэ дахи и щIыбагъ къыдэтщ. Абырэ и щхьэгъусэ Люсэрэ бынищ зэдапIащ, дэтхэнэри гъащIэм гъуэгу пэж щытрагъэуващ. Мурат, Аринэ, Альбинэ сымэ зэрыпсэун IэщIагъэ, щIэныгъэ яIэщ, унагъуэ щхьэхуэ хъужахэу, я нэхъыжьыфIхэр ягъэгушхуэ.
Урысхъан и ныбжьыр иджыблагъэ илъэс 80 ирикъуащ. НэхъыжьыфIым, ущиякIуэ нэсым, чэнджэщэгъу Iущым дохъуэхъу и узыншагъэрэ и гуащIэрэ мыкIуэщIу, быным, абыхэм я щIэблэм я насыпым и псэр игъэнэхурэ и гум ехуэбылIэу, и щхьэгъусэмрэ езымрэ зэкъуэмыхуу куэдрэ зэдэпсэуну. Дэрэжэгъуэрэ гукъыдэжрэ я куэду, гуауэр япэIэщIэу, я дунейр дахэу, я пщIэр лъагэу, я унагъуэ жьэгур мыужьыхыу къащIэхъуэ щIэблэм куэдрэ Тхьэм ящхьэщигъэт.
ЖЫЛАСЭ Маритэ.
